

**- ร่าง -**

**ประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ**

**เรื่อง การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์**

\_\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรปรับปรุงหลักเกณฑ์เกี่ยวกับการส่งเสริมและพัฒนาศักยภาพของบุคลากรในกิจการกระจายเสียงและกิจการโทรทัศน์ให้เป็นผู้ประกอบกิจการที่มีความรับผิดชอบต่อสังคมและติดตามประเมินผลการพัฒนาคุณภาพและมาตรฐานการปฏิบัติงานของบุคลากรด้านกิจการกระจายเสียงและกิจการโทรทัศน์ให้เหมาะสมและสอดคล้องกับสภาวการณ์ปัจจุบัน

อาศัยอำนาจตามความในมาตรา ๒๗ วรรคหนึ่ง (๖) และ (๒๔) และมาตรา ๓๗ แห่งพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. ๒๕๕๓ ประกอบกับมาตรา ๕๑ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ จึงกำหนดหลักเกณฑ์การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์ไว้ ดังต่อไปนี้

ข้อ ๑ ให้ยกเลิกประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เรื่อง การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์ พ.ศ. ๒๕๕๖

ข้อ ๒ บรรดาประกาศ ระเบียบ ข้อบังคับ และคำสั่งอื่นใดในส่วนที่มีกำหนดไว้แล้วในประกาศนี้ หรือซึ่งขัดหรือแย้งกับประกาศนี้ ให้ใช้ประกาศนี้แทน

ข้อ ๓ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๔ ในประกาศนี้

“หน่วยงานจัดอบรม” หมายความว่า หน่วยงานที่ได้รับอนุญาตจากคณะกรรมการกิจการกระจายเสียงและกิจการโทรทัศน์ ให้จัดการอบรมหลักสูตรผู้ประกาศในกิจการกระจายเสียงและกิจการโทรทัศน์

“คณะทำงานทดสอบ” หมายความว่า คณะทำงานทดสอบที่ได้รับแต่งตั้งจากคณะกรรมการกิจการกระจายเสียงและกิจการโทรทัศน์ให้ทำหน้าที่ทดสอบผู้ที่ประสงค์จะขอรับบัตรผู้ประกาศในกิจการกระจายเสียงและกิจการโทรทัศน์

“ผู้เข้ารับการอบรม” หมายความว่า ผู้เข้ารับการอบรมหลักสูตรผู้ประกาศในกิจการกระจายเสียงและกิจการโทรทัศน์

“ผู้เข้ารับการทดสอบ” หมายความว่า ผู้เข้ารับการทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์

-๒-

“บัตรผู้ประกาศ” หมายความว่า บัตรผู้ประกาศในกิจการกระจายเสียงและกิจการโทรทัศน์

“คณะกรรมการ” หมายความว่า คณะกรรมการกิจการกระจายเสียงและกิจการโทรทัศน์

ข้อ ๕ ผู้ที่ประสงค์จะขอรับบัตรผู้ประกาศ จะต้องผ่านการทดสอบตามหลักเกณฑ์และวิธีการที่กำหนดในประกาศนี้

ข้อ ๖ ผู้สมัครเข้ารับการทดสอบต้องมีคุณสมบัติดังนี้

(๑) มีสัญชาติไทย

(๒) มีอายุไม่ต่ำกว่าสิบแปดปีบริบูรณ์

(๓) ไม่เป็นบุคคลวิกลจริตหรือจิตฟั่นเฟือนไม่สมประกอบ

(๔) ไม่ติดยาเสพติดให้โทษ

(๕) ไม่เคยต้องคำพิพากษาอันถึงที่สุดให้ลงโทษจำคุก เว้นแต่เป็นความผิดอันได้กระทำโดยประมาท ความผิดลหุโทษ หรือความผิดฐานหมิ่นประมาท

(๖) ไม่เคยเป็นผู้ทุจริตในการทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์

ข้อ ๗ ผู้สมัครเข้ารับการทดสอบจะผ่านการอบรมหลักสูตรผู้ประกาศในกิจการกระจายเสียงและกิจการโทรทัศน์หรือไม่ก็ได้

ในกรณีที่ผู้สมัครเข้ารับการทดสอบประสงค์เข้ารับการอบรมหลักสูตรผู้ประกาศในกิจการกระจายเสียงและกิจการโทรทัศน์ จะต้องผ่านการอบรมจากหน่วยงานจัดอบรมตามข้อ ๑๓ เท่านั้น

ข้อ ๘ ให้สำนักงาน กสทช. มีหน้าที่ในการดำเนินการทดสอบผู้ที่ประสงค์จะขอรับบัตรผู้ประกาศตามประกาศนี้

ในกรณีที่คณะกรรมการเห็นสมควร อาจแต่งตั้งคณะทำงานทดสอบเพื่อทำหน้าที่ทดสอบผู้ที่ประสงค์จะขอรับบัตรผู้ประกาศก็ได้ โดยคณะทำงานดังกล่าวอาจได้รับค่าตอบแทนเป็นเบี้ยประชุมตามหลักเกณฑ์เกี่ยวกับการจ่ายค่าตอบแทน และค่าใช้จ่ายของคณะอนุกรรมการและคณะทำงานที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติกำหนด

การทดสอบตามวรรคหนึ่ง หากคณะกรรมการเห็นว่าหน่วยงานใดมีความพร้อม คณะกรรมการอาจพิจารณาอนุญาตให้หน่วยงานนั้นดำเนินการจัดการทดสอบเพื่อรับบัตรผู้ประกาศแทนเป็นครั้งคราว โดยการจัดการทดสอบให้ปฏิบัติตามหลักเกณฑ์ที่กำหนดในประกาศนี้

ข้อ ๙ ผู้สมัครเข้ารับการทดสอบจะต้องเข้ารับการทดสอบตามวันและเวลาที่สำนักงาน กสทช. กำหนด

การพิจารณารายชื่อผู้มีสิทธิเข้ารับการทดสอบในแต่ละคราว สำนักงาน กสทช. จะพิจารณาจาก ใบสมัครและเอกสารหลักฐานของผู้สมัครที่ถูกต้องครบถ้วนแล้วเท่านั้น

ข้อ ๑๐ ให้สำนักงาน กสทช. ออกบัตรผู้ประกาศให้แก่ผู้ที่ผ่านการทดสอบตามเกณฑ์ที่กำหนดในภาคผนวก ข ทั้งนี้ ผู้ที่ไม่ผ่านการทดสอบมีสิทธิสมัครเข้ารับการทดสอบได้อีก โดยจะต้องชำระค่าใช้จ่ายตามอัตราที่กำหนดในประกาศนี้

-๓-

ข้อ ๑๑ บัตรผู้ประกาศให้มีอายุคราวละสามปี นับแต่วันออกบัตร

ในกรณีที่บัตรผู้ประกาศตามวรรคหนึ่งหมดอายุ ให้ดำเนินการยื่นขอรับบัตรผู้ประกาศใหม่ภายใน หกสิบวันก่อนวันที่บัตรผู้ประกาศเดิมหมดอายุ โดยจะต้องชำระค่าใช้จ่ายในการออกบัตรผู้ประกาศฉบับใหม่จำนวนสองร้อยบาท

ในกรณีที่ไม่ดำเนินการภายในระยะเวลาที่กำหนดตามวรรคสอง ผู้ขอรับบัตรผู้ประกาศฉบับใหม่จะต้องชำระค่าปรับในอัตราร้อยละสองต่อเดือนของค่าใช้จ่ายที่ต้องชำระ โดยเศษของเดือนให้คิดเป็นหนึ่งเดือน ทั้งนี้ต้องไม่เกินสองร้อยบาท

ข้อ ๑๒ คณะกรรมการอาจพิจารณาให้เพิกถอนบัตรผู้ประกาศได้ในกรณีดังต่อไปนี้

(๑) ขาดคุณสมบัติตามที่กำหนดในข้อ ๖

(๒) ผู้ได้รับบัตรผู้ประกาศกระทำการฝ่าฝืนกฎหมายว่าด้วยวิทยุคมนาคม กฎหมายว่าด้วยการประกอบกิจการกระจายเสียงและกิจการโทรทัศน์ และกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ หรือกิจการโทรคมนาคม

(๓) ผู้ได้รับบัตรผู้ประกาศกระทำการฝ่าฝืนมาตรฐานทางจริยธรรมของการประกอบอาชีพหรือวิชาชีพ ทั้งนี้ ให้นำความเห็นขององค์กรควบคุมการประกอบอาชีพหรือวิชาชีพตามมาตรา ๓๙ แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. ๒๕๕๑ มาพิจารณาประกอบด้วย

(๔) ในกรณีที่ตรวจพบภายหลังว่ามีการทุจริตในการทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์

ข้อ ๑๓ หน่วยงานที่สามารถจัดการอบรมหลักสูตรผู้ประกาศตามประกาศนี้ นอกจากสำนักงาน กสทช. แล้ว จะต้องเป็นหน่วยงานที่ได้รับอนุญาตจากคณะกรรมการเท่านั้น

หน่วยงานที่จะขออนุญาตเพื่อจัดการอบรมตามวรรคหนึ่งต้องเป็นหน่วยงาน ดังต่อไปนี้

(๑) สถาบันอุดมศึกษาที่มีการสอนในระดับปริญญาด้านนิเทศศาสตร์หรือสื่อสารมวลชน

(๒) รัฐวิสาหกิจ หรือหน่วยงานอื่นของรัฐที่ประกอบกิจการกระจายเสียงหรือกิจการโทรทัศน์

(๓) หน่วยงานอื่นที่คณะกรรมการพิจารณาเห็นสมควรและเหมาะสม

ข้อ ๑๔ หน่วยงานตามข้อ ๑๓ วรรคสอง หากประสงค์จะจัดการอบรมให้ยื่นคำขอต่อคณะกรรมการพร้อมรายละเอียด ดังนี้

(๑) สถานที่จัดอบรม

(๒) วิทยากรที่มีคุณวุฒิเหมาะสมและมีความรู้ด้านกิจการกระจายเสียงและกิจการโทรทัศน์ในหลักสูตรการอบรมตามภาคผนวก ก เป็นอย่างดี

เมื่อได้รับคำขอและเอกสารหลักฐานตามวรรคหนึ่งแล้ว ให้สำนักงาน กสทช. ดำเนินการตรวจสอบความถูกต้อง พร้อมเสนอคณะกรรมการเพื่อพิจารณาให้แล้วเสร็จภายในระยะเวลาไม่เกินสามสิบวันนับแต่ วันที่ตรวจสอบแบบคำขอและหลักฐานแล้วเสร็จ

ในกรณีที่คณะกรรมการพิจารณาอนุญาตให้เป็นผู้มีสิทธิจัดอบรมแล้ว หน่วยงานดังกล่าวจะต้องจัดทำข้อตกลงกับสำนักงาน กสทช. เพื่อเป็นหน่วยงานจัดอบรมตามประกาศนี้

-๔-

ข้อ ๑๕ ในกรณีที่คณะกรรมการหรือสำนักงาน กสทช. ตรวจสอบพบว่า หน่วยงานจัดอบรม ไม่ดำเนินการจัดการอบรมให้กับผู้เข้ารับการอบรมอย่างมีประสิทธิภาพ หรือไม่ได้มาตรฐานตามที่คณะกรรมการกำหนด คณะกรรมการอาจยกเลิกการอนุญาตให้จัดการอบรมดังกล่าวได้

บทเฉพาะกาล

ข้อ ๑๖ ผู้ที่ได้รับหรือเคยได้บัตรผู้ประกาศจากสำนักงาน กสทช. หรือบัตรรับรองเป็นผู้ประกาศจาก กรมประชาสัมพันธ์ สำนักนายกรัฐมนตรีอยู่ในวันที่ประกาศฉบับนี้ใช้บังคับ ให้ถือเป็นผู้ผ่านการทดสอบเพื่อ รับบัตรผู้ประกาศตามประกาศนี้ โดยผู้ได้รับบัตรดังกล่าวจะขอให้สำนักงาน กสทช. ออกบัตรผู้ประกาศตามประกาศนี้แทนก็ได้ และให้ได้รับยกเว้นค่าใช้จ่ายในการดำเนินการตามข้อ ๑๑

ข้อ ๑๗ ภายใน ๑ ปี นับแต่วันที่ประกาศนี้มีผลบังคับใช้ ผู้ที่ผ่านการอบรมหลักสูตรบัตรผู้ประกาศ ระดับสูง ตามประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์ พ.ศ. ๒๕๕๖ และมีคุณสมบัติตามที่ประกาศฉบับนี้กำหนด หากประสงค์จะทดสอบเพื่อรับบัตรผู้ประกาศให้มีสิทธิได้รับ  
การยกเว้นการทดสอบในส่วนที่ ๒ ของหลักเกณฑ์การทดสอบตามภาคผนวก ข แนบท้ายประกาศนี้

ผู้ที่ผ่านการอบรมหลักสูตรบัตรผู้ประกาศระดับต้น หรือระดับกลาง ตามประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์ พ.ศ. ๒๕๕๖ และมีคุณสมบัติตามที่ประกาศฉบับนี้กำหนด หากประสงค์จะทดสอบเพื่อรับบัตรผู้ประกาศ ให้ดำเนินการตามภาคผนวก ข แนบท้ายประกาศนี้

ประกาศ ณ วันที่ มกราคม พ.ศ.

พันเอก นที ศุกลรัตน์

ประธานกรรมการกิจการกระจายเสียงและกิจการโทรทัศน์

ปฏิบัติหน้าที่แทน ประธานกรรมการกิจการกระจายเสียง

กิจการโทรทัศน์และกิจการโทรคมนาคมแห่งชาติ

**ภาคผนวก ก**

**รายละเอียดหลักสูตรการอบรมผู้ประกาศในกิจการกระจายเสียงและกิจการโทรทัศน์**

**ตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ**

**เรื่องการอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์**

**--------------------------------**

**๑. หลักสูตรการอบรม**

หน่วยงานจัดอบรมต้องจัดอบรมแก่ผู้เข้ารับการอบรมไม่น้อยกว่า ๓๐ ชั่วโมง ซึ่งจะต้องประกอบด้วยหมวดวิชาอบรมไม่น้อยกว่า ๔ หมวดวิชา ดังนี้

**หมวดที่ (๑) โครงสร้างสื่อในปัจจุบัน ๔ ชั่วโมง**

๑.๑ โครงสร้างของโทรทัศน์และวิทยุในปัจจุบัน ๑ ชั่วโมง

๑.๒ การเป็นเจ้าของกิจการโทรทัศน์และวิทยุ ๑ ชั่วโมง

๑.๓ บทบาทของสำนักงาน กิจการกระจายเสียง กิจการโทรทัศน์ ๑ ชั่วโมง

และกิจการโทรคมนาคมแห่งชาติ

๑.๔ กฎหมายที่เกี่ยวข้องในการทำงานของสื่อโทรทัศน์และวิทยุ ๑ ชั่วโมง

**หมวดที่ (๒) บทบาทหน้าที่และความสำคัญของผู้ประกาศ ๘ ชั่วโมง**

๒.๑ ความสำคัญของผู้ประกาศ ๑ ชั่วโมง

๒.๒ บทบาทของผู้ประกาศ ๒ ชั่วโมง

๒.๓ คุณสมบัติของผู้ประกาศ ๑ ชั่วโมง

๒.๔ รูปแบบรายการและการผลิตรายการ ๑ ชั่วโมง

๒.๕ การรู้ทันสื่อ ๑ ชั่วโมง

๒.๖ ความรู้รอบตัวในประเด็นโลกและอาเซียน ๒ ชั่วโมง

**หมวดที่ (๓) คุณธรรม จริยธรรมและความรับผิดชอบต่อสังคมของผู้ประกาศ ๙ ชั่วโมง**

๓.๑ หลักจริยธรรมวิชาชีพของผู้ประกาศ ๓ ชั่วโมง

๓.๒ การกำกับดูแลตนเองและความรับผิดชอบต่อสังคม ๓ ชั่วโมง

ในการประกอบวิชาชีพผู้ประกาศ

๓.๓ การตัดสินใจเชิงจริยธรรมวิชาชีพสื่อ และกรณีศึกษา ๓ ชั่วโมง

**หมวดที่ (๔) การเตรียมตัวเพื่อเป็นผู้ประกาศ ๙ ชั่วโมง**

๔.๑ บุคลิกภาพ การแต่งกายและการแสดงออกผ่านสื่อ ๓ ชั่วโมง

๔.๒ ทักษะการใช้เสียงและการอ่านออกเสียง ๖ ชั่วโมง

๔.๒.๑ ทักษะการใช้เสียง

๔.๒.๒ การออกเสียงภาษาไทย หลักการอ่านตามอักขระวิธี เทคนิคการอ่านในฐานะผู้ประกาศ

๔.๒.๓ วาทการบำบัด: แนวทางการแก้ไขเสียงที่เป็นปัญหา

๔.๒.๔ ปัญหาข้อผิดพลาดในการอ่านออกเสียง และแนวทางแก้ไข

**๒. วิธีการอบรม**

การจัดการอบรมให้ใช้วิธีการบรรยาย และหรือการฝึกปฏิบัติ

-๒-

**๓. เอกสารประกอบการอบรม**

หน่วยงานจัดอบรมจะต้องใช้เอกสารประกอบการอบรมกลางที่ได้รับการรับรองจากสำนักงานแล้วเท่านั้น

**๔. ค่าใช้จ่ายในการจัดอบรม**

หน่วยงานจัดอบรมสามารถเรียกเก็บค่าใช้จ่ายในการจัดอบรมจากผู้เข้ารับการอบรมได้ตามดุลพินิจและความเหมาะสมของแต่ละหน่วยงานจัดอบรม แต่ต้องไม่เกินคนละ ๗,๐๐๐ บาท

**๗. รูปแบบประกาศนียบัตร**

หน่วยงานจัดอบรมต้องออกประกาศนียบัตรให้แก่ผู้ผ่านการอบรมตามรูปแบบประกาศนียบัตรใน ภาคผนวก ข แนบท้ายประกาศ

**ภาคผนวก ข**

**การทดสอบเพื่อรับบัตรผู้ประกาศ**

**ตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ**

**เรื่อง การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์**

**--------------------------------**

**๑. การสมัครเข้ารับการทดสอบเพื่อรับบัตรผู้ประกาศ**

**๑.๑ การยื่นใบสมัคร**

ผู้สมัครเข้ารับการทดสอบจะต้องยื่นใบสมัครตามแบบแนบท้ายภาคผนวก ข โดยให้ยื่นต่อสำนักงาน กสทช. หรือหน่วยงานจัดทดสอบ แล้วแต่กรณี พร้อมชำระค่าสมัครทดสอบ

**๑.๒ เอกสาร และหลักฐานประกอบการสมัคร**

๑) รูปถ่ายสีขนาด ๑ นิ้ว ซึ่งแต่งกายสุภาพและถ่ายไว้ไม่เกิน ๖ เดือน นับจากวันที่สมัครเข้ารับ การทดสอบ โดยห้ามใช้รูปถ่ายที่เป็นภาพสแกนหรือรูปสติ๊กเกอร์ จำนวน ๒ รูป

๒) สำเนาบัตรประจำตัวประชาชน บัตรข้าราชการ หรือบัตรเจ้าหน้าที่องค์กรของรัฐ แล้วแต่กรณี พร้อมรับรองสำเนาถูกต้อง จำนวน ๑ ฉบับ

๓) เอกสารหลักฐานอื่นๆ (ถ้ามี) เช่น หลักฐานการเปลี่ยนชื่อ หรือชื่อสกุลของผู้สมัครเข้ารับการ ทดสอบ เป็นต้น

๔) เอกสารรับรองตนเอง

**๑.๓ ค่าใช้จ่ายในการสมัครทดสอบ**

การสมัครเข้ารับการทดสอบแต่ละครั้ง ผู้สมัครจะต้องชำระค่าใช้จ่ายในการทดสอบจำนวน ๑,๒๐๐.-บาท (รวมภาษีมูลค่าเพิ่มแล้ว) ในกรณีที่ผ่านการทดสอบส่วนใดส่วนหนึ่งแล้ว และประสงค์จะสมัคร เพื่อเข้ารับการทดสอบในส่วนที่เหลือ ให้ผู้สมัครชำระค่าใช้จ่ายในการทดสอบจำนวน ๖๐๐.- บาท (รวมภาษีมูลค่าเพิ่มแล้ว)

**๒. หลักเกณฑ์การทดสอบ**

**๒.๑ เกณฑ์การทดสอบ**

การทดสอบเพื่อรับบัตรผู้ประกาศ คณะทำงานทดสอบจะดำเนินการทดสอบผู้สมัครเข้ารับการทดสอบโดยพิจารณาตามหลักเกณฑ์ ดังนี้

**ส่วนที่ ๑ การอ่านบทความ**

1. อักขรวิธี จำนวน ๓๐ คะแนน
2. ความถูกต้อง จำนวน ๒๐ คะแนน
3. ความชัดเจน จำนวน ๒๐ คะแนน
4. การนำเสนอ จำนวน ๒๐ คะแนน
5. เสียง จำนวน ๑๐ คะแนน

รวม ๑๐๐ คะแนน

- ๒ -

**ส่วนที่ ๒ การสอบข้อเขียน**

ความพร้อมสู่การเป็นผู้ประกาศในกิจการกระจายเสียงและกิจการโทรทัศน์ จำนวน ๑๐๐ คะแนน

รวม ๑๐๐ คะแนน

**๒.๒ เกณฑ์การผ่านการทดสอบ**

ผู้เข้ารับการทดสอบจะต้องได้คะแนนตามหลักเกณฑ์การทดสอบในส่วนที่ ๑ และส่วนที่ ๒ ส่วนละไม่น้อยกว่าร้อยละ ๕๐

ในกรณีที่ผ่านการทดสอบเพียงส่วนใดส่วนหนึ่ง ผู้เข้ารับการทดสอบไม่ต้องทดสอบส่วนที่ผ่านนั้นอีก โดยผลการทดสอบส่วนที่ผ่านมีอายุ ๒ ปี

**๓. วิธีการทดสอบ**

ดำเนินการทดสอบโดยการอ่านบทความและสอบข้อเขียนตามที่คณะทำงานทดสอบกำหนด

**๔. รูปแบบบัตรผู้ประกาศ**



**ด้านหน้า**



**ด้านหลัง**



**ตราสัญลักษณ์ของหน่วยงานจัดอบรม**

**สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ**

**ร่วมกับ**

**......................................................................**

ขอมอบประกาศนียบัตรฉบับนี้ไว้เพื่อแสดงว่า

......................................................................

เป็นผู้ผ่านการอบรมหลักสูตรผู้ประกาศในกิจการกระจายเสียงและกิจการโทรทัศน์

ให้ไว้ ณ วันที่ ....... เดือน ..........................พ.ศ...............

(................................................)  (..................................................)

ผู้อำนวยการสำนักกำกับผังและเนื้อหารายการ ......................................................................

และพัฒนาผู้ประกาศในกิจการกระจายเสียงและกิจการโทรทัศน์



ลำดับที่ ...............

ติดรูปถ่าย ขนาด ๑ นิ้ว

**ใบสมัครเข้ารับการทดสอบเพื่อรับบัตรผู้ประกาศ**

**ในกิจการกระจายเสียงและกิจการโทรทัศน์**

\* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \* \*

วันที่ เดือน พ.ศ.

๑. ข้าพเจ้า (นาย / นาง / น.ส.) นามสกุล

เลขประจำตัวประชาชน - - - -

อายุ ปี เชื้อชาติ สัญชาติ ศาสนา

ที่อยู่ (สามารถติดต่อได้สะดวก)

โทรศัพท์ โทรสาร

โทรศัพท์มือถือ อีเมล์

การศึกษาระดับสูงสุด จาก

อาชีพ

สถานที่ทำงานหรือสถานศึกษา

๒. ชื่อบิดา นามสกุล

ชื่อมารดา นามสกุล

๓. ข้าพเจ้าได้แนบหลักฐานประกอบการสมัคร ดังนี้

รูปถ่ายสีขนาด ๑ นิ้ว จำนวน ๒ รูป และถ่ายไว้ไม่เกิน ๖ เดือน (แต่งกายสุภาพ) โดยห้ามใช้รูปถ่ายที่เป็นภาพสแกน หรือรูปสติ๊กเกอร์

สำเนาบัตรประจำตัวประชาชน หรือสำเนาบัตรข้าราชการ หรือสำเนาบัตรเจ้าหน้าที่องค์กรของรัฐ เป็นต้น

เอกสารหลักฐานอื่น ๆ เช่น หลักฐานการเปลี่ยนชื่อ ชื่อสกุล เป็นต้น

เอกสารรับรองตนเอง   
 ข้าพเจ้าขอรับรองว่าข้อความข้างต้นเป็นจริงทุกประการ

ลงชื่อ ....................................................

( ....................................................)

ผู้เข้ารับการทดสอบ

วันที่ ....... / ................. / .........

สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ

โทรศัพท์ ๐๒ ๒๗๑ ๗๖๐๐ ต่อ ๕๕๑๘-๕๕๒๐ โทรสาร ๐๒ ๒๗๑ ๗๖๐๐ ต่อ ๕๕๑๘ – ๕๕๒๐

**คำรับรองของผู้สมัครเข้ารับการทดสอบ**

๑. ข้าพเจ้าขอรับรองว่าเป็นผู้มีคุณสมบัติครบถ้วน ตามข้อ ๖ ของประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ เรื่อง การอบรมและทดสอบเพื่อรับบัตรผู้ประกาศในกิจการกระจายเสียงและกิจการโทรทัศน์

๒. ข้าพเจ้ายินยอมปฏิบัติตามกฎหมาย ประกาศ ระเบียบ ข้อบังคับและเงื่อนไขข้อกำหนดใดๆ อันเกี่ยวข้องกับบัตรผู้ประกาศในกิจการกระจายเสียงและกิจการโทรทัศน์ทุกประการ

๓. กรณีปรากฏในภายหลังว่าข้าพเจ้าขาดคุณสมบัติข้อใดข้อหนึ่ง หรือทำเอกสารหลักฐานอันเป็นเท็จ เพื่อให้ได้มาซึ่งบัตรผู้ประกาศในกิจการกระจายเสียงและกิจการโทรทัศน์ ข้าพเจ้ายินยอมให้คณะกรรมการเพิกถอนบัตรผู้ประกาศดังกล่าวได้ทันที

ข้าพเจ้าขอรับรองว่าข้อมูลที่ปรากฏในใบสมัครนี้พร้อมเอกสารหลักฐานประกอบใบสมัครเป็นจริง ทุกประการ

ลงชื่อ......................................................ผู้สมัคร

( )

วัน/เดือน/ปี.............................................